作者：李曾伯
词牌/韵律：沁园春

paragraphs: 我爱临川，簪绂丛林，有宅一区。
记谢墩名字，百年犹在，平泉孙子，三世重居。
皂盖新营，青毡旧识，此复古春秋宜大书。
奇哉事，信当时种子，下到工夫。
笑渠。
驷马门闾。
是几往过之凡几墟。
喜尚存遗爱，甘棠在在，无穷生意，茂草如如。
载酒寻盟，论诗结社，想田可秫兮园可蔬。
应须念，古鄇亭乔木，无恙还无。